**Документи Наказателни дела**

**Обвинителен акт**

Обвинителен акт – изготвя се само от прокурор при съответната прокуратура. С него се обвинява лице в извършване на престъпление, което се преследва по реда на публичното обвинение. Обвинителният акт очертава рамките на бъдещото съдебно производство, като в него се съдържа описание на фактическите действия, с които лицето е осъществило състава на престъпление, сочат се и доказателства в подкрепа на обвинението.

**Призовка**

Призовка – писмено уведомяване на участниците в съдебното производство за датата и часа, в които са длъжни да се явят в съда за разглеждане на наказателно дело. Съобразно процесуалното качество на лицата, призовките могат да бъдат:
– за подсъдим,
– за свидетел,
– за вещо лице

**Съобщения**

– за изготвено решение  – съобщение до страните по делото, с което им се съобщава, че по посочено номер дело на съответен съд е постановено решение, **като в съобщението се указва и възможността и начина за неговото обжалване**. Не е задължителен реквизит от съобщението посочване на резултата от решението. От деня следващ датата на получаване на съобщението за решението по делото започва да тече определения в Наказателно-процесуалмият кодекс срок за обжалване, ако постановеният акт е обжалваем.
– за изпълнение на указания – съобщение до страните по делото, с което им се съобщава, че по посочено номер дело на съответен съд следва да се изпълнят описаните в съобщението точни и ясни указания на съда в посочения срок.

**Квитанция за внасяне на парична гаранция, молба за освобождаване на парична гаранция**

Квитанция за внасяне на парична гаранция, молба за освобождаване на парична гаранция – когато съдът с определение на фазата на съдебното производство е изменил мярка за неотклонение на подсъдим в „Парична гаранция“, той определя нейният размер и срока за внасянето й. В този срок, подсъдимият е длъжен да представи квитанция за внесена гаранция (ако определението е влязло в сила), като тя се депозира с молба по номера на делото.
След приключване на наказателното производство по делото с влязъл в сила съдебен акт, лицето което е внесло гаранцията (може да бъде подсъдим или трето лице) има право да поиска освобождаване на същата. Това става с молба свободен текст, която се подава по номера на делото.

**Молба за издаване на свидетелство за съдимост**

Молба за издаване на свидетелство за съдимост – подава се при желание на лице да се снабди с такова удостоверение за започване на работа, за издаване на задграничен паспорт, за издаване на разрешително за носене на оръжие и др. Молбата е по образец. При подаването ѝ се представя лична карта на молителя.
За издаването на свидетелство за съдимост се заплаща **държавна такса** в размер на 5 лв. по **сметка на Районен съд – Стара Загора** във всички банки или посредством POS терминал на място.

**Молба за изменение на мярка за неотклонение**

Молба за изменение на мярката за неотклонение – подава се от задържано лице с мярка за неотклонение „Задържане под стража“ или „Домашен арест“ на досъдебното производство (виж чл.65 от НПК). Молбата се разглежда в открито заседание с призоваване на прокурора и задържаното лице в тридневен срок от постъпването й в съда. Съдът се произнася с определение, което подлежи на обжалване в 3-дневен срок от обявяването му пред въззивния съд. С обявяване на определението съдът насрочва делото пред въззивния съд в срок от седем дни в случай на частна жалба или частен протест.
Когато с влязлото в сила определение е взета мярка за неотколонение „Гарнация“, задържаният под стража обвиняем се освобождава след внасянето й (чл 65, ал. 10 от НПК).

**Молба за конституиране на граждански ищец и частен обвинител**

Молба за конституиране на граждански ищец или частен обвинител – може да бъде писмена или устна, като краен срок за предявяване на искането е до започване на разпоредителното заседание пред първоинстанционния съд. Уважаването на молбата придава съответна процесуална роля на лицата, тя е свързана с реализирането на права и задължения, посочени в Наказателно-процесуалния кодекс. Молбата за конституиране на граждански ищец или частен обвинител не е строго формална, но трябва да съдържа реквизитите, посочени в чл. 77 и чл. 85 от НПК.

**Съдебно удостоверение**

Съдебно удостоверение – издава се от съда по искане на страна по делото (най-често при дела, касаещи престъпления, преследващи се по реда на частното обвинение), когато е необходимо снабдяването й с официален документ от съответното ведомство или учреждение от значение за предмета на доказване.

**Протокол от съдебно заседание**

Протокол от съдебно заседание – за разглеждане на делото в открито съдебно заседание се съставя протокол, в който се вписват мястото и времето на заседанието, съставът на съда, явилите се страни, същността на изявленията, исканията и изказванията на страните, представените писмени доказателства, показанията на свидетелите и на другите лица по делото и констатациите и определенията на съда. Срокът за изготвянето му е 3 дни от датата на заседанието и се подписва от председателя на състава и от секретаря. Поправки на протокола се допускат по направени бележки от участниците в процеса, в 7-дневен срок от изготвянето на протокола, по които се произнася председателят на състава, след като призове страните и молителя и изслуша обяснението на секретаря.

**Заключение на вещо лице. Касов ордер за изплащане на хонорар**

Заключение на вещо лице. Касов ордер за изплащане на хонорар – по наказателни дела писменото заключение, по въпроси за които са нужни специални знания, се изготвя на фазата на досъдебното производство (следствие или полицейско дознание). То се приобщава в хода на съдебното заседание като доказателство, което обаче става след изслушване на вещото лице. За явяване на вещото лице се определя възнаграждение, което с присъдата се възлага за изплащане на подсъдимия, ако бъде признат за виновен. При оправдателна присъда, разноските остават за държавата. При необходимост съда може да назначи допълнителна, повторна или нова експертиза, като отново се изготвя и представя заключение от вещо лице. То трябва да е депозирано по делото най-късно 7 дни преди съдебното заседание, с копие от експертизата за всяка една от страните. Изплащането на възнаграждението и възлагането на разноските на страните става по описания принцип.

**Молба за назначаване на служебен защитник**

Молба за назначаване на служебен защитник – право на такава молба имат само лица, по отношение на които е внесен обвинителен акт. Тази възможност не е неограничена, като случаите, в които би могъл да се назначи такъв защитник са посочени в чл. 94 от НПК. Отбелязваме, че при имотно състояние на подсъдимия, което не му позволява да си ангажира защитник (социално слаб, без доходи, поради безработица и пр.), трябва да се представят писмени доказателства пред съда за месечните доходи (удостоверение от Бюро за социална помощ, удостоверение от Бюро по труда и др.) и то преди даване ход на делото.

**Присъда**

Присъда – акт на съда, с който се произнася по въпросите има ли извършено деяние, извършено ли е от подсъдимия и то виновно, какъв състав на престъпление осъществява, какво наказание да се наложи, дали то да се изтърпи при затворнически условия или да бъде отложено с изпитателен срок, какво да стане с веществените доказателства по делото, на кого да се възложат разноските по делото. Обявява се публично, в присъствието на страните, като се разяснява срока за обжалване или протестиране на присъдата.

**Определение**

Определение – съдебен акт, с които съдът се произнася по процедурни въпроси – определение по даване ход по делото и на съдебно следствие, определение за конституиране на граждански ищец и частен обвинител, определение по събиране на доказателства, определение за спиране или прекратяване производството по делото. Определенията подлежат на обжалване в 7 дневен срок с частна жалба или протест пред въззивната инстанция. Тези определения съдът може сам да отмени или измени в разпоредително заседание.

**Решение**

Решение – акт на съда, с който се произнася в следните случаи:
– по наказателни дела по реда на чл.378, ал4 от НПК – в случаите, когато съдът е бил сезиран от прокурора с предложение да се освободи едно лице от наказателна отговорност с налагане на административно наказание. Въпросите са идентични с тези по постановената присъда, но тук съдът е обвързан от закона относно вида на наказанието, което може да бъде само глоба. Нейният размер се определя с решението, като се вземат предвид обществената опасност на конкретното деяние и тази на дееца.
– по административни дела по реда на ЗАНН – акт, с който съдът се произнася има ли извършено административно нарушение, от кого е извършено и при каква форма на вината. В тези случаи съдът проверява наказателно постановление,издадено от администрацията (и то само от конкретно оправомощени лица), с което е било ангажирана административно-наказателната отговорност на лице за извършено административно нарушение.

**Жалба срещу наказателно постановление**

Жалба срещу наказателно постановление – в чл.59 и следващите от ЗАНН е предвидена процедура за обжалване на наказателни постановления. Жалбата се подава в 7-дневен срок от връчване на постановлението, чрез административно-наказващият орган до ВРС. След постъпването й в съда се образува съдебно производство. Решението на съда се обжалва пред ВОС, който действа като касационна инстанция.

**Въззивна жалба**

Въззивна жалба се подава от страната, когато счита, че присъдата не е правилна. Въззивната жалба е писмена и се подава в петнадесет дневен срок от обявяването на присъдата чрез съдът, който я е постановил до въззивната инстанция. Формата и съдържанието на жалбата са уредени в чл. 320 от НПК.

**Частна жалба**

Частна жалба – срещу определенията, които подлежат на обжалване (вж чл. 341 ал. 1 от НПК) може да се подава частна жалба пред по-горния съд в 7-дневен срок от постановяване на определението или от получаване на съобщението, ако страната не е присъставала при постановяването му. Жалбата се подава с препис за другите страни **чрез съда постановил определението** в деловодството на съответния състав или чрез изпращане по пощата, като изискванията за редовност на частните жалби, както и производството по придвижване и разглеждане на частните жалби е уредено в гл. ХXІI от НПК.

**Протест**

Протест – подава се само от прокурора против постановената присъда или решение.

**Изпълнителен лист**

Изпълнителен лист – издава се за принудително събиране на присъдените разноски по делото в полза на съда или държавата.

**Молба за издаване на свидетелство за съдимост**

Молба за издаване на свидетелство за съдимост – подава се при желание на лице да се снабди с такова удостоверение за започване на работа, за издаване на задграничен паспорт, за издаване на разрешително за носене на оръжие и др. Молбата е по образец. При подаването ѝ се представя лична карта на молителя.
За издаването на свидетелство за съдимост се заплаща **държавна такса** в размер на 5 лв. по **сметка на Районен съд – Стара Загора** във всички банки или посредством POS терминал на място.